
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 4 iulie 2011

Pl-x 465/2011


AVIZ

asupra

propunerii legislative pentru modificarea Legii nr.263/2010 privind sistemul unitar de pensii publice

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr.263/2010 privind sistemul unitar de pensii publice, trimisă cu adresa nr. Pl-x 465 din 27 iunie 2011, înregistrată cu nr.31/718 din 29 iunie 2011.
Propunerea legislativă a fost respinsă de Senat în şedinţa din 22 iunie 2011, în calitate de primă Cameră sesizată.

Camera Deputaţilor este Cameră decizională, în conformitate cu dispoziţiile art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare. 
Propunerea legislativă are ca obiect de reglementare modificarea şi completarea Legii nr.263/2010 privind sistemul unitar de pensii publice, cu modificările şi completările ulterioare, în sensul asimilării stagiului de cotizare în condiţii speciale de muncă, pentru salariaţii care au desfăşurat activitate în locurile de muncă încadrate în grupa I de muncă, anterior datei de 1 aprilie 2001.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 4 iulie 2011.

Membrii Comisiei au examinat propunerea legislativă supusă avizării, expunerea de motive, punctul de vedere al Guvernului României, transmis prin adresa cu nr.1028 din 13 mai 2011, conform căruia Guvernul nu susţine adoptarea iniţiativei legislative, avizul negativ al Consiliului Economic şi Social, transmis cu adresa nr.852 din 25 martie 2011 şi avizul favorabil, cu observaţii şi propuneri al Consiliului Legislativ, aviz cu nr.350 din 24 martie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât reanalizarea asimilării condiţiilor speciale pentru anumite locuri de muncă, pentru perioada anterioară datei de 1 aprilie 2001, vine în contradicţie cu măsurile de reformă instituite de legiuitor prin adoptarea Legii nr.263/2010 privind sistemul unitar de pensii publice, cu modificările şi completările ulterioare, respectiv înăsprirea/restrângerea accesului la pensionarea pentru limită de vârstă prin reducerea vârstei standard de pensionare pentru perioadele lucrate în grupele I şi II de muncă). Propunerea legislativă are implicaţii asupra bugetului asigurărilor sociale de stat. Aplicarea prevederilor propuse ar determina creşterea numărului de pensionari prin scăderea vârstelor de pensionare, ceea ce ar însemna o grevare a bugetului de asigurări sociale de stat şi ar contraveni procesului de reformă a sistemului public de pensii.
În raport de obiectul şi conţinutul reglementării, iniţiativa legislativă face parte din categoria legilor organice, conform art.73 lit. p) din Constituţia României, republicată.

                             PREŞEDINTE,                          
            SECRETAR,

                               Daniel Buda                                    Gabriel Andronache

Consilier parlamentar,

